ગુજરાત સરકારે તાજેતરમાં સિનિયર આઇએએસની બદલીઓ કરી છે પરંતુ હજી આ ટ્રાન્સફર અધુરી છે. હજી બીજા તબક્કાની બદલીઓ બાકી છે, કારણ કે નવમી ગુજરાત વાયબ્રન્ટ ઇન્વેસ્ટર્સ સમિટ જાન્યુઆરી 2019માં યોજાવા જઇ રહી છે ત્યારે ઉદ્યોગ અને તેને સંલગ્ન વિભાગોમાં મોટાપાયે ફેરફારો આવી રહ્યાં છે. મુખ્યમંત્રી વિજય રૂપાણીએ વાયબ્રન્ટ ટીમ તૈયાર કરવી પડશે. ગુજરાતની છ વાયબ્રન્ટ સમિટમાં ડી.રાજગોપાલન, એ.કે.શર્મા, એસ.કે.નંદા, ડી.જે.પાંડિયન, એસ.અપર્ણા, મહેશ્વર શાહુ જેવા અધિકારીઓની મહેનત રંગ લાવી હતી પરંતુ આ ઓફિસરો અત્યારે ગુજરાત સરકારમાં નથી તેથી તેમના જેવા મહેનતુ અને વાયબ્રન્ટને સમજી શકનારા ઓફિસરોની શોધ શરૂ કરવામાં આવી છે. વાયબ્રન્ટના સાક્ષી હોય તેવા અધિકારીઓમાં હાલ એસ.જે.હૈદર, અજય ભાદુ, પંકજકુમાર, અરવિંદ અગ્રવાલ, મમતા વર્મા, મનોજકુમાર દાસ મોજૂદ છે, જેથી રૂપાણી સરકારને ગાઇડન્સ મળી રહેશે. જો કે હાલ પીએમઓમાં ફરજ બજાવતા અધિકારીઓ પણ ગુજરાતને વાયબ્રન્ટ સમિટમાં મદદ કરી રહ્યાં છે, કારણ કે તેમની પાસે અનુભવનું ભાથું છે. આમ છતાં કેટલાક ફેરફારો સરકાર માટે અનિવાર્ય બન્યા છે.